Document ID: 32006R1945

32006R1945
L 367/25
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО, ЕВРАТОМ) № 1945/2006 НА СЪВЕТА
от 11 декември 2006 година
за изменение на Регламент (EИО, Eвратом, EОВС) № 495/77 за определяне на категориите длъжностни лица, които имат право на надбавки за редовно изпълнение на задължения по дежурство, както и размера и условията за получаването му
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Правилника за длъжностните лица на Европейските общности и Условията за работа на другите служители на Европейските общности, установени в Регламент (ЕИО, Евратом, ЕОВС) № 259/68 (1), и по-специално член 56б, втора алинея от Правилника за длъжностните лица,
като взе предвид предложението на Комисията, представено след консултации с Комитета по Правилника за длъжностните лица,
като има предвид, че Регламент (ЕИО, Евратом, ЕОВС) № 495/77 (2) следва да бъде изменен, с цел да бъде приспособен към променящите се нужди при редовното изпълнение на дежурства в европейските институции,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕИО, Евратом, ЕОВС) № 495/77 се изменя, както следва:
1.
В член 1, параграф 1 първа алинея се заменя със следния текст:
„Длъжностни лица
-
на които се заплаща от бюджетните кредити в бюджета за изследвания и инвестиции, и които са назначени в институт на Съвместния изследователски център или са в неактивна заетост, или
-
на които се заплаща от бюджетните кредити в оперативния бюджет и са назначени да работят или наблюдават технически инсталации, или са наети в отдел за безопасност и сигурност или друга служба, осъществяваща функции, свързани с безопасността и сигурността, наети са в отдел, обслужващ информационните и комуникационните технологии (ИКТ), или в отдел, осигуряващ подкрепа за Общата външна политика и политиката за сигурност (ОВППС) или за Европейската политика по сигурност и отбрана (ЕПСО), или за координацията в извънредни случаи и кризисни ситуации, или в служби, за които е потвърдена необходимостта от осигуряване на редовни дежурства за изпълнение на задачи в рамките на механизъм, установен за оказване на помощ на държавите-членки 24 часа в денонощието,
имат право на надбавка, когато редовно се изисква от тях да изпълняват задължения по дежурство в съответствие с член 56б от Правилника за длъжностните лица.“.
2.
Член 3 се заменя със следния текст:
„Член 3
През април всяка година Комисията представя пред Съвета доклад за броя на служителите във всяка категория, които са получавали надбавките, предвидени в настоящия регламент, като специално се посочват случаите, в които надбавките са били предоставени по силата на разпоредбите на член 1, параграф 1, втора алинея.“.
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 11 декември 2006 година.

Labels: 9
15